V. Veteška, podpredseda NR SR: (2005-06-22):
G. Krajči, poslanec: Ďakujem pekne, pán predsedajúci. Nebudem rozprávať dlho, chcem len zaujať stanovisko k niektorým rečníkom, ktorí vystúpili v rámci rozpravy. Vážené panie poslankyne, páni poslanci, ja som rád, že táto rozprava už po druhýkrát v Národnej rade Slovenskej republiky prebieha, pretože jasne poukazuje na názorové rozdiely na jeden problém z histórie Slovákov, ktorý si raz musíme vysvetliť a ktorý jednoducho musíme raz prekonať. Bez ohľadu na to, či tento zákon bude, alebo nebude schválený, som presvedčený o tom, že kým nebude odčinená krivda čo len jedného človeka, o ktorej vieme, máme povinnosť ju odčiniť. Práve preto sme pripravili tento návrh zákona a práve preto sme ho predložili, pretože o tejto krivde vieme. Na túto krivdu existujú dôkazy, ktoré sme vám predložili, a záleží len  na vás, ako sa rozhodnete. Extrémistické názory, ktoré zaznievali aj z jednej, aj z druhej strany nechcem komentovať, mrzí ma len, že niektorí poslanci skĺzli do takej argumentácie, ktorá skutočne už by tu nemala byť, myslím konkrétne pána poslanca Fajnora, keď hovoril, že pán poslanec Čaplovič bol v ideologickej komisii v SZM, tak ja sa chcem opýtať pána Fajnora, či nebol náhodou krstený v kostole, a keď bol, tak by mal asi vystúpiť z cirkvi, keď bol taký presvedčený komunista, a keď budeme takto argumentovať, tak sa dostaneme absolútne k nepodstatným veciam. Takže si myslím, že takéto invektívy tu nepatria. A čo sa týka zatvárania, že keby spáchali to, čo som spáchal ja ako minister, takže by vás pozatvárali, musím len konštatovať, že chvalabohu, už nie je tá doba, keď o tom, že koho zatvoria, alebo nie rozhodoval Ústredný výbor KSČ, ale rozhodujú o tom súdy. Čo sa týka vystúpenia pána Ondriaša, ja  sčasti musím súhlasiť s tým, že páchajú sa krivdy aj dnes. Tieto krivdy, samozrejme, je potrebné naprávať v rámci možností, ktoré existujú, ale nesúhlasím absolútne s jedným, že ten systém, ktorý bol, myslím tým socializmus, bol ten najspravodlivejší, najlepší, ktorý zohľadňoval všetky práva a povinnosti občanov krajiny, v ktorej žili. Veď, pán Ondriaš, zamyslite sa nad tým, keď socializmus vládol skoro v polovici sveta a padol ako domček z karát, tak to nebolo preto, že to bola dobrá ideológia. To bolo preto, že mal chyby a nedostatky a v tejto súťaži ste prehrali a prehrali sme všetci. A sami dobre viete, že aj Nežnú revolúciu v roku 1989 dokonca podporovali a vyvolávali sami komunisti, ktorí už neboli spokojní s tým systémom, ktorý tu bol. Takže veľmi dobre viete, odkiaľ vietor fúka, a preto sa aj čudujem, že sa dnes vraciate a dokonca staviate na stranu tých komunistov, ktorí tu boli pred rokom 1989. Kde nás doviedol tento perfektný systém, to vidíte teraz a dúfam, že ten systém, ktorý nastúpil, bude oveľa lepší. Môžem osobne povedať, že som prežil obdobie, o ktorom hovorím, som prežil roky 1968 až dodnes a viem veľmi dobre porovnať aj to, čo som ja ako učiteľ, neskoršie ako funkcionár prežíval, a viem aj, čo prežívam dnes. Isteže, neboli to medové dni ani vtedy, ani dnes, ale taký už je život, a bol by som rád, keby sme sa takto nato dívali a snažili sa skutočne nájsť to spoločné riešenie, ktoré je v prospech tých, ktorí boli poškodení. Raz budeme možno prijímať zákony aj o iných, ktorí dnes trpia, a som presvedčený, že to sa môže rozhodnúť len vtedy, keď bude demokraticky vybraná taká vláda, také politické zastúpenie, ktoré bude mať iný názor a ktoré bude mať právo a moc toto rozhodnúť. Ďakujem za pozornosť.